Tyskerne arresterte flere personer som de holdt ansvarlige for streiken. Klubbformann Rolf Wickstrøm og LOs advokat (og faktiske leder) Viggo Hansteen var blant de pågrepne. De to ble summarisk dømt av en SS-domstol, og henrettet 10. september 1941 av en SS-Sonderkommando ledet av SS-Hauptsturmführer Oscar Hans. Ludvik Buland, Josef Larsson og Harry Vestli ble også dømt til døden, men disse dødsdommene ble omgjort til livsvarig tukthus. Buland og Vestli døde siden i tysk fangenskap. Også Albert Raaen ble arrestert.